ปัจจัยความเสี่ยง

 ความเสี่ยงที่อาจจะมีผลกระทบต่อการดำเนินงานของบริษัทสามารถสรุปได้ดังนี้

ความเสี่ยงในด้านการตลาดและการขาย

 ความเสี่ยงในด้านการตลาดและการขาย หมายถึง ความเสี่ยงต่อรายได้ หรือการดำเนินธุรกิจของบริษัท ซึ่งรายได้หลักมาจากองค์ประกอบ 2 ส่วนที่สำคัญได้แก่

1. การจำหน่ายสินค้า ได้แก่ รถจักรยานยนต์ เครื่องใช้ไฟฟ้าภายในบ้าน จักรเย็บผ้า
และโทรศัพท์เคลื่อนที่ ซึ่งสินค้าเหล่านี้เป็นสินค้าที่มีการแข่งขันกันสูง
ต้องอาศัยการพัฒนาด้านเทคโนโลยีไปตามวงจรของสินค้าแต่ละชนิดอยู่ตลอดเวลา
ซึ่งเป็นความเสี่ยงที่มีผลกระทบกับรายได้ของบริษัท
แต่เนื่องจากบริษัทเป็นผู้จัดจำหน่ายไม่ได้เป็นผู้ผลิตสินค้า
ดังนั้นความเสี่ยงในด้านเทคโนโลยีจึงไม่ได้มีผลกระทบโดยตรงกับกลยุทธ์ในการดำเนินธุรกิจของบริษัท
และประกอบกับบริษัทมีช่องทางการจัดจำหน่ายที่ครอบคลุมไปทั่วประเทศ
ซึ่งถือเป็นการลดความเสี่ยงในการกระจายสินค้าไปสู่ผู้บริโภคได้เป็นอย่างดี

2. ดอกเบี้ยรับจากการให้เช่าซื้อและดอกเบี้ยรับจากสินเชื่อบุคคล
ซึ่งระบุไว้ในอัตราคงที่ในสัญญาเช่าซื้อหรือสัญญากู้ยืมเงิน ตามสภาวะการแข่งขัน
แต่อัตราดอกเบี้ยเงินกู้ยืมในตลาดจะไม่คงที่มีการเปลี่ยนแปลงตลอดเวลา
อันทำให้เกิดความเสี่ยงกับต้นทุนของเงินทุนที่อาจสูงขึ้นกว่าในสัญญาเช่าซื้อหรือสัญญากู้ยืมเงินที่ตกลงไว้กับลูกค้า
ดังนั้นเพื่อลดความเสี่ยงดังกล่าว เงินกู้ยืมของบริษัทส่วนใหญ่ประมาณ 70%
จะเป็นเงินกู้ยืมในอัตราดอกเบี้ยคงที่ระยะเวลา 2 - 3 ปี
ตามความเหมาะสมกับความเสี่ยงของการเปลี่ยนแปลงของอัตราดอกเบี้ยเงินกู้ยืม

ความเสี่ยงด้านบัญชีลูกหนี้

บัญชีลูกหนี้ถือเป็นหัวใจสำคัญของการดำเนินธุรกิจ เพราะมากกว่า 90%
ของการขายเป็นการขายแบบเช่าซื้อ บริษัทจึงให้ความสำคัญมาก
เพื่อลดความเสี่ยงที่อาจจะเกิดจากบัญชีลูกหนี้ อันได้แก่การเก็บเงินไม่ได้ หนี้สูญ
และการทุจริตจากบัญชีลูกหนี้ บริษัทจึงได้กำหนดมาตรการต่างๆ
ในการกำกับดูแลบัญชีลูกหนี้อย่างเข้มงวดตั้งแต่ขั้นตอนของการพิจารณาความน่าเชื่อถือ (Credit
Scoring) การติดตาม การประเมินผล ตลอดจนการฟ้องร้อง
การดำเนินคดีตามกฎหมายในกรณีผิดนัดชำระหนี้ ซึ่งถือเป็นขั้นตอนของการปฏิบัติการ (Operation)
และนอกจากนั้นบริษัทได้มีการจัดตั้งฝ่ายสินเชื่อและบริหารความเสี่ยง (Credit Risk
Department) แยกเป็นอิสระจากการเก็บเงินเพื่อให้การทำงานสะดวกและรวดเร็วยิ่งขึ้น
ส่วนขั้นตอนของหลักทรัพย์หรือบุคคลค้ำประกัน
สำหรับความเสี่ยงที่อาจจะเกิดขึ้นจากการไม่ได้รับชำระเงิน (Default Risk) นั้น
ถือเป็นหลักปฏิบัติของบริษัทที่ได้ปฏิบัติมาเป็นเวลานาน
ยิ่งไปกว่านั้นบริษัทได้ตั้งสำรองความสูญเสียที่อาจจะเกิดจากบัญชีลูกหนี้โดยใช้หลักความระมัดระวัง
เพื่อให้เหมาะสมกับสถานการณ์ เช่น
ได้ตั้งสำรองความเสียหายต่อบัญชีลูกหนี้จากเหตุการณ์คลื่นยักษ์สึนามิที่เกิดขึ้นในภาคใต้

ความเสี่ยงในการผลิต

  สินค้าส่วนใหญ่ที่บริษัทจำหน่ายมาจากการจ้างผลิตแบบ OEM (Original Equipment
  Manufacturer) จึงต้องอาศัยผู้ผลิตโดยตรงในการได้มาของสินค้าที่จำหน่าย
  บริษัทจึงได้มีการติดต่อกับผู้ผลิตหลายรายไม่เจาะจงเฉพาะรายใดรายหนึ่งในการดำเนินธุรกิจ
  เพื่อไม่ให้การผลิตของบริษัทถูกผูกขาดโดยผู้ผลิตรายใดรายหนึ่งเท่านั้น
  อีกทั้งทำให้เกิดอำนาจต่อรองในการสั่งซื้อทั้งด้านคุณภาพ ราคา และความแน่นอนในการผลิต

ความเสี่ยงทางด้านการเงิน

การดำเนินงานของบริษัทต้องใช้แหล่งเงินทุนบางส่วนจากการกู้ยืมทั้งจากธนาคาร สถาบันการเงิน
ตลอดจน นักลงทุนสถาบัน
ซึ่งมีความไม่แน่นอนเกิดขึ้นตามสภาวะของตลาดเงินและตลาดทุนทั้งในประเทศและต่างประเทศ
ดังนั้นบริษัทย่อมได้รับผลกระทบจากการเปลี่ยนแปลงของสภาพคล่องทางการเงินและอัตราดอกเบี้ยเงินกู้ยืมที่เกิดขึ้น
บริษัทมีนโยบายการกู้ยืมจากธนาคาร สถาบันการเงิน และนักลงทุนสถาบัน
โดยไม่เจาะจงกู้จากธนาคารหรือสถาบันการเงินใดสถาบันหนึ่งเท่านั้น
เพื่อกระจายความเสี่ยงของแหล่งเงินกู้
อีกทั้งอัตราดอกเบี้ยที่กู้มีทั้งอัตราดอกเบี้ยคงที่และอัตราดอกเบี้ยลอยตัวด้วยสัดส่วนที่เหมาะสมตามสถานการณ์
ความเสี่ยงจากอัตราแลกเปลี่ยนที่เกิดขึ้นมีผลกระทบกับการดำเนินงานของบริษัทในด้านของการนำเข้าสินค้าจากต่างประเทศ
โดยเฉลี่ยมีมูลค่าไม่เกิน 10% ของยอดขายของบริษัทและบริษัทได้ซื้ออัตราแลกเปลี่ยนเงินล่วงหน้า
(Forward Contract) ไว้เพื่อป้องกันความเสี่ยงดังกล่าวตามความจำเป็นอย่างเหมาะสม
โดยไม่มีนโยบายในการเก็งกำไรจากอัตราแลกเปลี่ยนแต่อย่างใด

ความเสี่ยงเกี่ยวกับการดำเนินการของรัฐบาล

ธุรกิจเช่าซื้อนี้เป็นธุรกิจที่มีการแข่งขันกันสูงมากทำให้รัฐบาลให้ความสำคัญที่จะเข้ามาควบคุม
โดยการจัดตั้งสำนักงานคณะกรรมการคุ้มครองผู้บริโภค (สคบ.)
ขึ้นมาดูแลมิให้บริษัทที่ประกอบธุรกิจเช่าซื้อเอาเปรียบผู้บริโภคและในขณะเดียวกันกรมพัฒนาธุรกิจการค้า
กระทรวงพาณิชย์ กำลังพิจารณาร่างพระราชบัญญัติธุรกิจเช่าซื้อ
เพื่อนำมาเป็นหลักปฏิบัติในเรื่องการกำหนดอัตราดอกเบี้ย ค่าธรรมเนียมการผิดนัดชำระหนี้
หรือค่าปรับในการชำระหนี้ล่าช้า ซึ่งอาจทำให้เกิดการเอารัดเอาเปรียบกับผู้บริโภคได้
ตลอดจนการออกกฏหมายให้ผู้ประกอบการค้าต้องมีความรับผิดชอบเกี่ยวกับสินค้า (Product
Liabilities) ต่อผู้บริโภค
ดังนั้นบริษัทจึงได้กำหนดแนวทางการปฏิบัติเกี่ยวกับธุรกิจเช่าชื้อของบริษัท
ตลอดจนการรับประกันสินค้าที่จำหน่ายให้สอดคล้องกับแนวทางที่ทางราชการกำหนด
พร้อมกับติดตามข้อมูลข่าวสารดังกล่าวตลอดเวลา
เพื่อนำมาพัฒนาปรับปรุงให้การดำเนินงานของบริษัทสอดคล้องกับกฏระเบียบของรัฐบาล
ดังจะเห็นได้จากการที่บริษัทได้รับประกาศเกียรติคุณจาก สคบ. ในด้านการจัดทำฉลากสินค้า
การโฆษณาสินค้า และสัญญาเช่าซื้อที่เป็นธรรมต่อลูกค้า เมื่อวันที่ 21 มกราคม 2546 เป็นต้น

ความเสี่ยงจากทรัพยากรบุคคล

ทรัพยากรบุคคลถือเป็นปัจจัยที่สำคัญอีกอย่างหนึ่งของความสำเร็จของบริษัท
และเป็นสิ่งที่ทำให้เกิดความเสี่ยงต่อการดำเนินงานของบริษัทได้ เช่น การเกษียณอายุ การลาออก
เป็นต้น ที่อาจจะมีผลที่ทำให้เกิดการหยุดชะงักของธุรกิจได้ บริษัทได้ตระหนักถึงปัจจัยดังกล่าวดี
จึงได้ให้ความสำคัญกับพนักงานทุกคนและดูแลเอาใจใส่ ทุกข์ สุข
ของพนักงานเสมือนคนในครอบครัวเดียวกัน สนับสนุนบุคคลให้เหมาะสมกับหน้าที่และพัฒนา
บุคลากรอย่างต่อเนื่องสม่ำเสมอ
โดยสนับสนุนให้มีโครงการจัดตั้งศูนย์การฝึกอบรมและการเรียนรู้แก่พนักงานที่เรียกว่า SINGER
ACADEMY ขึ้นในปี 2548 นี้

ความเสี่ยงจากการยึดสินค้าคืน

ปกติธุรกิจเช่าซื้อมีความเสี่ยงในด้านการยึดสินค้าคืนและถือเป็นสิ่งที่หลีกเลี่ยงไม่ได้
ถึงแม้การยึดสินค้าคืนนั้นเป็นความเสี่ยงต่อการลดลงของยอดขายและมีผลทำให้สินค้าคงเหลือมีจำนวนมากก็ตาม
ในอีกด้านหนึ่งก็ถือเป็นการชดเชยต่อความเสียหายที่อาจจะเกิดขึ้นจากการหยุดชำระเงินของลูกค้าได้
เพราะบริษัทยังสามารถนำสินค้าเหล่านั้นมาจำหน่ายในตลาดสินค้ามือสองได้อีกด้วย
อันถือเป็นกลยุทธ์ทางการตลาดอีกรูปแบบหนึ่ง